hesperiderne
Hesperiderne er i græsk mytologi tre døtre af Natten (eller af Atlas og Aftenen). De bor langt ude mod vest i hesperidernes have, hvor der gror et æbletræ med gyldne æbler. Træet var en bryllupsgave fra Gaia til Hera, som havde sat en drage til at vogte træet og dets frugt; Herakles' 11. arbejde består i at hente æblerne. I nogle versioner henter Herakles selv æblerne og dræber dragen, i andre lader han Atlas gøre arbejdet. Den, der spiser æblerne, får evig ungdom, og Athena må derfor tage dem fra menneskene igen og bringe dem tilbage.
Som livssymbol har æblerne mange paralleller, fx Yduns æbler i den nordiske mytologi og Livets Træ i 1.Mosebog, kap. 2. 